《水龙吟 秋思，次母忆旧之作，时父在都门 之二》
明代·叶小鸾

芭蕉细雨潇潇，雨声断续砧声逗。凭栏极目，平林如画，云低晚岫。

初起金风，乍零玉露，薄寒轻透。想江头木叶，纷纷落尽，只馀得、青山瘦。

且问泬寥秋气，当年宋玉应知否。半帘香雾，一庭烟月，几声残漏。

四壁吟蛩，数行征雁，漫消杯酒。待东篱、绽满黄花，摘取暗香盈袖。

作者简介：叶小鸾（1616～1632） 明末才女。字琼章，一字瑶期，吴江（今属江苏苏州）人，文学家叶绍袁、沈宜修幼女。貌姣好，工诗，善围棋及琴，又能画，绘山水及落花飞碟，皆有韵致，将嫁而卒，有集名《返生香》。